
Valstybinės vaistų kontrolės tarnybos prie Lietuvos Respublikos sveikatos apsaugos ministerijos viršininko 2021 m. lapkričio 12 d. įsakymu Nr. (1.72E)1A-1418
(Valstybinės vaistų kontrolės tarnybos prie Lietuvos Respublikos sveikatos apsaugos ministerijos viršininko 2025 m.                         d. įsakymo Nr.                    redakcija)

REKOMENDACIJA DĖL VAISTINIO PREPARATO LIETUVOS RESPUBLIKOS SVEIKATOS APSAUGOS MINISTERIJOS VAISTINIŲ PREPARATŲ IR MEDICINOS PAGALBOS PRIEMONIŲ KOMPENSAVIMO KOMISIJAI

Alhemo 15 mg injekcinis tirpalas užpildytame švirkštiklyje
Alhemo 60 mg injekcinis tirpalas užpildytame švirkštiklyje
Alhemo 150 mg injekcinis tirpalas užpildytame švirkštiklyje
Alhemo 300 mg injekcinis tirpalas užpildytame švirkštiklyje

Koncizumabas

STV-290

1. BENDROJI DALIS

	1.1
	Pareiškėjas/ pareiškėjo atstovas
	Novo Nordisk Pharma UAB

	1.2
	Vaistinio preparato registracijos data 

	2024 m. gruodžio 13 d.

	1.3
	Vaistinio preparato registracijos teisinis pagrindas
(Direktyvos 2001/83/EB str.)
	☒8.3 str. (pilna byla, pagrįsta savais tyrimais)
☐10 a str. (pripažintas medicininis vartojimas)
☐10.1 str. (generinis)
☐10.3 str. (hibridinis)
☐10.4 str. (panašus biologinis)



	1.4
	Ar vaistinis preparatas įrašytas į Bendrijos retųjų vaistinių preparatų registrą?
	☐ Taip        ☒ Ne


	1.5
	Ar atliktas bendras klinikinis vertinimas
(Europos Parlamento ir Tarybos reglamentas (ES) 2021/2282)

	☐ Taip        ☒ Ne 

	1.6
	Teikiama kompensuoti terapinė indikacija 

Kodas pagal TLK-10 AM
	Alhemo skirtas įprastinei kraujavimo profilaktikai 12 metų bei vyresniems pacientams, sergantiems:
· vidutinio sunkumo / sunkia hemofilija B (įgimtu IX faktoriaus trūkumu, FIX ≤ 2 %) be FIX inhibitorių.

TLK-10-AM kodas D67

	1.7
	Teikiamos skyrimo sąlygos 
	Skiria gydytojas hematologas ar gydytojas vaikų hematologas, vėliau gydymas tęsiamas pagal šių gydytojų rekomendacijas.


	1.8
	Ekonominė analizė
	☐ Kaštų naudingumo analizė
☒ Kaštų mažinimo analizė
☐ Neteikiama



___________________


2. KLINIKINIO VERTINIMO APIBENDRINIMAS


1. KLINIKINIO VERTIMO APIBENDRINIMAS

Būklės apžvalga 
Hemofilija B (HB) yra su X chromosoma susijusi recesyvinė koaguliopatija, sukelta F9 geno mutacijų, lemiančių koaguliacijos faktoriaus IX (FIX) trūkumą arba disfunkciją ir yra klasifikuojama kaip retoji liga. Turimais Hemofilijos ir krešėjimo sutrikimų kompetencijos centro duomenimis, Lietuvoje yra apie 13 sunkia hemofilija B sergančių pacientų, kuriems taikomas profilaktinis gydymas. Pasireiškia kraujavimais į sąnarius (hemartrozėmis), raumenis, gleivines, taip pat užsitęsusiu kraujavimu o traumų ar operacijų. Ligos sunkumas klasifikuojamas pagal FIX aktyvumo lygį: sunki <1%, vidutinė 1–5%. lengva: 5–40%. 

Gydymas Lietuvoje ir pasaulyje
Lietuvoje hemofilijos B (HB) nėra sveikatos apsaugos ministro įsakymu patvirtinto gydymo aprašo. Profilaktiniam vidutinio sunkumo ir sunkios HB gydymui kompensuojamas išgrynintas plazmos kilmės žmogaus IX koaguliacijos faktorius, vartojamas infuzijomis 2-3 kartus per savaitę (gydymo standartas). Rekombinantiniai standartinio pusinės eliminacijos laiko FIX preparatai ir pailginto pusinės eliminacijos laiko (angl. extended half-life, EHL) veikimo rekombinantiniai FIX vaistiniai preparatai kraujavimų profilaktikos tikslu Lietuvoje nėra prieinami / kompensuojami.
Tarptautinės trombozės ir hemostazės draugijos (angl. International society on thrombosis and haemostasis, ISTH) 2024 m. rekomendacijose nurodoma, jog asmenims, sergantiems sunkia ir vidutinio sunkumo hemofilija B be inhibitorių, rekomenduojama profilaktika, o ne epizodinis kraujavimų gydymas (stipri rekomendacija, paremta vidutinio patikimumo įrodymais). ISTH rekomendacijose nurodoma, jog profilaktikai siūloma naudoti išgrynintą plazmos kilmės FIX arba standartinio ar pailginto pusinės eliminacijos laiko rFIX koncentratus (sąlyginė rekomendacija, paremta labai žemo patikimumo įrodymais). Pasaulinės hemofilijos federacijos (angl. World federation of hemofilia, WFH) 2020 m. rekomendacijose nurodoma, jog profilaktika FIX vaistiniais preparatais yra standartinė priežiūra asmenims, sergantiems sunkia hemofilija. WFH nurodo, jog pailginto pusinės eliminacijos laiko rekombinantiniai vaistiniai preparatai yra pranašesni saugumo pacientui (retesnės injekcijos), faktoriaus lygio palaikymo ir sąnarių apsaugos atžvilgiu.

Palyginamasis gydymas
Lietuvoje 12 metų ir vyresniems pacientams, sergantiems vidutinio sunkumo arba sunkia hemofilija B (įgimtu IX faktoriaus trūkumu, FIX ≤ 2 %) be FIX inhibitorių, kraujavimo profilaktikai skiriamas išgrynintas plazmos kilmės žmogaus IX koaguliacijos faktoriaus koncentratas. Rekombinantiniai IX faktoriaus vaistiniai preparatai 2025 m. Lietuvoje nebuvo kompensuojami, nors kitose valstybėse jie sudaro įprastinę klinikinės praktikos dalį. Atsižvelgiant į hemofilijos B retosios ligos statusą ir vadovaujantis ISTH 2024 m. rekomendacijomis, kuriose plazmos kilmės bei rekombinantiniai standartinio ir pailginto pusinės eliminacijos laiko IX faktoriaus preparatai pripažįstami lygiaverčiais pasirinkimais profilaktikai, vertinama, kad Lietuvoje taikomas profilaktinis gydymas plazmos kilmės IX faktoriaus preparatais ir rekombinantiniai IX faktoriaus preparatai gali būti laikomi kliniškai lygiaverčiais hemofilijos B sukeltų kraujavimų profilaktikai.
Detaliai įvertinus įprastą klinikinę praktika Lietuvoje bei kompensuojamų vaistų sąrašą (A sąrašas) nustatyta, kad remiantis paraiškos įrašyti vaistinį preparatą į kompensavimo sąrašus rengimo taisyklių, patvirtintų Lietuvos Respublikos sveikatos apsaugos ministro 2002 m. balandžio 5 d. įsakymu Nr. V-159 „Dėl vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo patvirtinimo“ 116 - 119 punktais, paraiškoje tiesioginiame ir netiesioginiame palyginimuose pateiktas palyginimas su profilaktika FIX vaistiniais preparatais laikomas tinkamu palyginamuoju gydymu.

Palyginamasis veiksmingumas
Pareiškėjas pateikė tiesioginio palyginimo 3 fazės atvirą tyrimą Explorer 8 ir porinių netiesioginio palyginimų analizę.

Tiesioginio palyginimo tyrimas
Tyrimas Explorer 8 buvo atvirasis 3 fazės tyrimas, skirtas ištirti koncizumabo veiksmingumą ir saugumą kraujavimo epizodų profilaktikai vyriškos lyties pacientams, sergantiems hemofilija A arba B be inhibitorių. Pagrindinis tyrimo tikslas - palyginti koncizumabo profilaktikos poveikį su profilaktikos nebuvimu (t. y. gydymu pagal poreikį (angl. on demand)) mažinant kraujavimo epizodų skaičių suaugusiesiems ir paaugliams (netinkamas palyginamasis gydymas; klinikiniam vertinimui neaktuali baigtis). Antrinis tyrimo tikslas - patvirtinamoji antrinė analizė (neprastesnio poveikio analizė, angl. non-inferiority analysis) lyginant duomenis, gautus pacientams taikant įprastą krešėjimo faktoriaus koncentrato profilaktiką neintervencinio tyrimo metu (Explorer 6) su koncizumabo profilaktikos duomenimis 3 fazės tyrime Explorer 8 (tinkamas palyginamasis gydymas; klinikiniam vertinimui aktuali baigtis). 
Į tyrimą įtraukti anksčiau tik pagal poreikį gydyti pacientai (HA ir HB sergantys pacientai; 1 ir 2 grupė), pacientai iš Explorer 5 (tik HA sergantys pacientai; 3 grupė) bei neintervencinio Explorer 6 tyrimo pacientai anksčiau gydyti pagal poreikį, negydyti arba gydyti FIX preparatais (HA ir HB sergantys pacientai; 4 grupė). Lietuvos klinikinę praktiką labiausiai atitinkanti pacientų populiacija buvo įtraukta Explorer 6 tyrime (4 grupė) (n=22) - vyrai, ne jaunesni nei 12 metų, sveriantys daugiau nei 25 kg, sergantys vidutinio sunkumo ar sunkia hemofilija B (FIX ≤2%) be inhibitorių prieš FIX, gydomi standartine klinikine praktika. Ši pacientų populiacija buvo įtraukta į patvirtinamąją antrinę neprastesnio poveikio analizę su koncizumabo profilaktikos duomenimis iš 3 fazės tyrimo Explorer 8.

Rezultatai
Antrinė patvirtinamoji neprastumo analizė hemofilijos B pogrupyje (n=22) palygino koncizumabo profilaktiką su tų pačių pacientų ankstesne įprastine profilaktika, naudojant duomenis iš neintervencinio Explorer 6 tyrimo. 
Apskaičiuotas vidutinis metinis kraujavimo dažnis buvo 5,4 (95% PI 2,3–12,9) vartojant koncizumabo profilaktiką ir 3,1 (95% PI 2,1–4,6) - įprastinę profilaktiką FIX preparatais. Apskaičiuotojo metinio kraujavimo dažnio vidurkių santykis - 1,75 (95% PI 0,81–3,78). Remiantis šiais rezultatas neprastumas (angl. non-inferiority) nebuvo patvirtintas, nes 95% PI viršutinė riba (3,78) viršijo neprastumo ribą 2. Apskaičiuotojo vidutinio metinio kraujavimo dažnio mediana vartojant koncizumabo profilaktiką – 1,4, įprastinę profilaktiką FIX preparatais - 2,1. 
Vidurkio ir medianos prieštaravimas nurodo, jog dauguma hemofilija B sergančių pacientų patiria kraujavimo dažnio sumažėjimą vartojant koncizumabą, tačiau nedidelis pacientų skaičius turi neproporcingai didelį kraujavimo dažnį. Pareiškėjas nurodė, jog „Explorer 8“ tyrimo neprastesnio veiksmingumo nebuvimą hemofilija B sergančių pacientų populiacijoje daugiausia lėmė vienas pacientas, kuriam pasireiškė itin didelis kraujavimo dažnis (50 kraujavimo epizodų per metus). Taip pat, remiantis pradiniu statistinės galios skaičiavimu, per numatytą laikotarpį nebuvo įmanoma į tyrimą įtraukti planuoto tyrimo dalyvių skaičiaus (planuota 30, įtraukta 22) dėl to 95 % santykio patikimumo ribos viršijo ir vienetą, ir viršutinę leistiną ribą. Pareiškėjas pateikė Explorer 8 tyrimo post hoc analizes (priskyrimo ir lūžio taškų analizes) atsižvelgdamas į tai, jog antrinės baigties palyginimas su ankstesne profilaktine terapija nepatvirtino koncizumabo non inferiority statuso. 
Remiantis Explorer 8 tyrimo post hoc priskyrimo ir lūžio taškų analize rezultatais, HB sergantiems pacientams, vidutinis koncizumabo profilaktikos metinio kraujavimo dažnis sumažėjo nuo 5,4 iki 3,1. Koncizumabo profilaktikos ir ankstesnės FIX profilaktikos santykis buvo 1,00 ir atitinkamai 95 % PI  nuo 0,58 iki 1,73.  Iš anksto numatyta sąlyga koncizumabo neprastumui įrodyti yra pasiekta (PI viršutinė riba < 2). Remiantis lūžio taškų analize, reikėjo sumažinti gydytų kraujavimo epizodų skaičių 31 epizodais, o tai atitinka vidutinio koncizumabo metinio kraujavimo dažnio sumažėjimą nuo 5,4 iki 3,8 ir individualaus dažnio sumažėjimą nuo 50,6 iki 17,2. 
Papildomai atliktų jautrumo analizių rezultatai gauti post hoc nurodo, kad koncizumabo profilaktikos veiksmingumas gali būti laikomas neprastesniu lyginant su ankstesne profilaktika FIX preparatais.

Netiesioginio palyginimo tyrimas
Pareiškėjas pateikė netiesioginio palyginimo analizę, kurioje įtraukti HA ir HB sergantys pacientai su ir be inhibitorių. Rezultatų dalyje pareiškėjas pateikė tik vertinimui aktualaus pogrupio - pacientų, sergančių HB be inhibitorių – analizės rezultatus. Nors dauguma įtrauktų tyrimų vertino panašias sunkia hemofilija B sergančių pacientų populiacijas, svarbūs gydymo efektyvumą modifikuojantys veiksniai (ypač taikinių sąnariai ir ankstesnis kraujavimo dažnis) buvo arba labai nevienodi tarp tyrimų, arba nepakankamai aprašyti. Dėl to vietoje tinklo metaanalizės labiau tinkamu metodu laikyti poriniai netiesioginiai palyginimai (angl. pairwise ITC).
Rezultatai
Pareiškėjas pateikė simuliacinį gydymo palyginimą tarp koncizumabo ir rekombinantinio IX faktoriaus (rFIXFc, Alprolix), naudodamas vieno komparatoriaus tyrime (Holme 2022) stebėtus visų kraujavimų metinio dažnio duomenis. Analizė neparodė statistiškai reikšmingo skirtumo tarp metinio kraujavimo dažnio tarp gydymo grupių (metinių kraujavimų vidurkių skirtumas 1.50 (95 % PI (-1.51, 4.52))). 
Reikšmingo skirtumo tarp gydytų kraujavimų dažnio lyginant su 40 TV/kg per savaitę dozuojamu nonakogu beta pegolu (standartinė registracinė dozė; PARADIGM 2 tyrimas) reikšmingo skirtumo taip pat nenustatyta (dažnių santykis 0,72 (95 % PI (0,28-1.89)).
Simuliacinis gydymo palyginimas parodė, kad koncizumabas 56-tą savaitę lėmė mažesnį, tačiau ne statistiškai reikšmingai metinį spontaninių kraujavimų dažnį atžvilgiu lyginant tiek su 10 TV/kg per savaitę dozuojamu nonakogu beta pegolu, tiek su 40 TV/kg per savaitę dozuojamu nonakogu beta pegolu. Naivus netiesioginis palyginimas parodė, kad koncizumabas 56-tą savaitę turėjo statistiškai reikšmingai mažesnį sąnarių kraujavimų skaičių lyginant su 10 TV/kg per savaitę dozuojamu nonakogu beta pegolu (ne registracinė dozė) bet ne lyginant su 40 TV/kg per savaitę dozuojamu nonakogu beta pegolu (standartinė dozė).
Apibendrinus netiesioginio palyginimo analizių rezultatus, nustatyti analizių metodologiniai apribojimai (poriniai simuliaciniai gydymo palyginimai, o ne tinklu paremta metaanalizė; duomenų analizė be bendro lyginamojo gydymo ir naivus netiesioginis palyginimas; naudoti nemodeliuoti, o stebėti duomenys; mažos pacientų imtys), tačiau atsižvelgiant į retosios ligos kontekstą, analizės rezultatai gali būti interpretuojami kaip palaikantys koncizumabo klinikinio veiksmingumo nesiskiriančią naudą lyginant su esamais profilaktinio gydymo pasirinkimais.

Išvada apie palyginamąjį veiksmingumą
Siūlomo kompensuoti vaistinio preparato palyginamasis veiksmingumas yra įvertintas kaip iš esmės nesiskiriantis lyginant su įprasta klinikine praktika (atitinka Vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo, patvirtinto Lietuvos Respublikos sveikatos apsaugos ministro 2002 m. balandžio 5 d. įsakymu Nr. V-159 „Dėl vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo patvirtinimo“ 29.1.2 papunktį.)

3. EKONOMINIO VERTINIMO APIBENDRINIMAS

Vykdant Vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo, patvirtinto Lietuvos Respublikos sveikatos apsaugos ministro 2002 m. balandžio 5 d. įsakymu Nr. V-159 „Dėl vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo patvirtinimo“ (toliau – Aprašas) 173.3 punktą, ekonominis vertinimas neatliekamas klinikinio vertinimo metu nustačius iš esmės nesiskiriantį palyginamąjį veiksmingumą lyginant su įprasta klinikine praktika (atitinka Vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo, patvirtinto Lietuvos Respublikos sveikatos apsaugos ministro 2002 m. balandžio 5 d. įsakymu Nr. V-159 „Dėl vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo patvirtinimo“ 29.1.2 papunktį).

4. PACIENTŲ ORGANIZACIJŲ PATEIKTI DUOMENYS 

Pacientų organizacijos pozicija nepateikta.

5. SVEIKATOS PRIEŽIŪROS SPECIALISTŲ  ORGANIZACIJŲ PATEIKTI DUOMENYS

Sveikatos priežiūros specialistų organizacijos pozicija nepateikta.

6. IŠVADOS 

	[bookmark: _Hlk185430554]Palyginamasis veiksmingumas

	☐ 29.1.1 yra didesnis, lyginant su įprasta klinikine praktika

☒ 29.1.2 iš esmės nesiskiria, lyginant su įprasta klinikine praktika
	☐ 29.1.3 yra neįrodytas kaip didesnis  ar iš esmės nesiskiriantis, lyginant su įprasta klinikine praktika  

☐ 29.1.4 yra mažesnis, lyginant su įprasta klinikine praktika

☐ 29.1.5 pateikti duomenys apie palyginamąjį veiksmingumą yra netinkami vertinti


	Kaštų naudingumas

	☐ 29.2.1 atitinka referencinę naudingumo vertę taikant arba netaikant PGS


	☐ 29.2.3 neatitinka referencinės naudingumo vertės taikant arba netaikant PGS


☐ 29.2.5 pateikti duomenys apie kaštų naudingumą yra netinkami vertinti


	☒ Vykdant Aprašo 173.3 punktą vaistinio (-ų) preparato (-ų) ekonominis vertinimas neatliekamas, išvados dėl kaštų naudingumo neteikiamos




7. REKOMENDACIJA

Vadovaujantis Aprašo 301.1. papunkčiu rekomenduojama kompensuoti vaistinį preparatą pagal paraiškoje nurodytą indikaciją (arba jos dalį) su arba be skyrimo sąlygų, taikant ar netaikant PGS, kai vertinimo išvados atitinka Aprašo 29.1.1 ir 29.2.1 papunkčiuose numatytas sąlygas.

4.3 Siūloma (-os) kompensuoti terapinės indikacijos ir skyrimo sąlygos 

Terapinės indikacijos

Alhemo skirtas įprastinei kraujavimo profilaktikai 12 metų bei vyresniems pacientams, sergantiems vidutinio sunkumo / sunkia hemofilija B (įgimtu IX faktoriaus trūkumu, FIX ≤ 2 %) be FIX inhibitorių.

Skyrimo sąlygos

Skiriamas įprastinei kraujavimo profilaktikai 12 metų bei vyresniems pacientams, sergantiems vidutinio sunkumo ar sunkia hemofilija B (įgimtu IX faktoriaus trūkumu, FIX ≤ 2 %) be FIX inhibitorių. Skiria gydytojas hematologas ar gydytojas vaikų hematologas, vėliau gydymas tęsiamas pagal šių gydytojų rekomendacijas.

____________________________



